El mes de novembre tindran lloc dos esdeveniments internacionals a Barcelona amb la presència dels principals experts en els àmbits de la igualtat d'oportunitats als estudiants amb discapacitat i la internacionalització del sistema universitari.
El primer dels esdeveniments, el I Congrés Internacional sobre Universitat i Inclusió, tindrà lloc els dies 7 i 8 de novembre a la Facultat de Medicina i Ciències de la Salut de la Universitat de Barcelona.
Al llarg dels dos dies de ponències, s'alternaran intervencions d'experts de les Universitats de Sevilla, Birmingham, Aquisgrà, Metropolitana de Manchester i l'Agència Europea per a les Necessitats Especials i l'Educació Inclusiva.
Els temes exposats seran els reptes que afronta l'educació inclusiva, l'impacte que té Internet en la supressió de barreres, exemples de models de suport a persones amb alguna discapacitat, eines per afrontar la dislèxia en l'àmbit universitari i pràctiques actuals sobre com gestionen els csetembre1entres les polítiques sobre discapacitat.
Actualment, a les universitats catalanes estan matriculats 2.905 estudiants amb alguna discapacitat, i cada any ha augmentat el nombre d'alumnes que accedeixen a la universitat.
En els darrers cinc anys, l'augment ha estat del 57,62%.
El Consell Interuniversitari de Catalunya ha destinat l'any 2017, a través de l'Agència de Gestió d'Ajuts Universitaris i de Recerca (AGAUR), prop de 204.000€ a ajuts a les universitats catalanes per col·laborar en el finançament de recursos materials i ajuts tècnics i personals a fi de garantir la igualtat d'oportunitats de l'alumnat amb discapacitat (UNIDISCAT).
És previst que per a l'any 2018 s'incrementi aquesta dotació.
El segon esdeveniment és la commemoració del Xè aniversari de la Comissió de Relacions Internacionals del Consell Interuniversitari de Catalunya, que tindrà lloc els dies 16 i 17 de novembre al Palau Centelles.
A l'esdeveniment, que té com a lema "Noves solucions per a nous reptes" en la internacionalització de l'educació superior (enllaç al programa), tindran lloc set sessions, una taula rodona i una conferència, totes elles amb experts d'arreu del món i que se centren en el concepte transversal de la internacionalització, però que emfatitzaran en els estudiants, els models organitzatius i les estratègies institucionals.
La Comissió de Relacions Internacionals va néixer el 2007 amb l'objectiu d'impulsar la internacionalització del sistema universitari català a través de polítiques d'integració per a estudiants, actuacions conjuntes de les universitats arreu i ofertes de perfeccionament acadèmic per a estudiants i investigadors estrangers.
Un dels exemples d'aquest impuls és que la comissió ha esperonat la internacionalització de l'oferta, i això s'ha concretat en que, deu anys després de la seva creació, aquest curs el sistema universitari català ofereix més de cent titulacions entre graus i màsters amb docència exclusiva en anglès.
Una altra de les concrecions ha estat també el paper de les universitats en la tasca conjunta de promoció del sistema en els fòrums d'educació superior més importants del món, com EAIE –d'àmbit europeu-, NAFSA –Estats Units i Canadà- i APAIE –Àsia i Pacífic-.
El nombre d'estudiants estrangers a Catalunya no ha deixat de créixer en els últims anys.
Des de l'any 2013 i fins al 2016, l'alumnat estranger als màsters de les universitats catalanes va augmentar un 5,5%, i gairebé quatre de cada deu provenia d'una universitat estrangera.
Deu anys després del naixement de la Comissió de Relacions Internacionals del CIC, el sistema universitari català ofereix més de cent titulacions amb docència exclusiva en anglès